钦定古今图书集成/明伦汇编/官常典/第785卷 > 辛仲甫〈子若冲 若虚 若蒙 若济 若渝〉
## 钦定古今图书集成/明伦汇编/官常典/第785卷 > 辛仲甫〈子若冲 若虚 若蒙 若济 若渝〉

按《宋史》本传：“仲甫，字之翰，汾州孝义人。曾祖实，石州
推官。祖迪，寿阳令。父藩，河东节度判官。仲甫少好学，
及长能吏事，伟姿仪，器局沉厚。周广顺中，郭崇掌亲
军，领武定节制，署仲甫掌书记。显德初，出镇澶渊，仍
署旧职。崇所亲吏为厢虞候，部民有被劫杀者，诉阴
识贼魁，即捕盗吏也，官不敢诘，仲甫请自捕逮鞠之”，
吏故稽其狱。仲甫曰：“民被寇害，而使自诬服，蠹政甚
矣，焉用僚佐为？请易吏以雪冤愤。”崇悟，移鞫之，乃得
实状。崇移镇真定，改深、赵镇观察判官。太祖受命，以
崇为监军，陈思诲密奏崇有奸状，上怒且疑，遣中使
驰往验之。未至，崇忧懑失据，谓宾佐曰：“苟主人不察，
为之奈何？”皆愕相视。仲甫曰：“皇帝膺运，公首效节，军
民处置，率循常度，且何以加辞？第远侦使者，率僚属
尽郊迎礼，听彼伺察，久当自辨矣。”崇如其言。使者至，
视崇无他意，还奏，上大喜，归罪于思诲。仲甫又随崇为平卢军节度判官。崇卒，改郓齐观察判官，累雪冤
枉。乾德五年，入拜右补阙，出知光州。州有横河与城
直，会霖潦暴疾，水溢溃庐舍。仲甫集船数百艘，军资
民储，皆赖以济。六年，移知彭州。州卒诱营兵及诸屯
戍，谋以长春节宴集日为乱。属春初，仲甫出城巡视，
见壕中草深，意可藏伏，命烧薙之，凶党疑谋泄，有自
首者，擒百馀人，尽斩之。先是，州少种树，暑无所休，仲
甫课民栽柳荫行路，郡人德之，名为“补阙柳。”太祖问
群臣文武兼资者为谁，赵普以仲甫对。徙益州兵马
都监。代还，选为三司户部判官。太平兴国初，迁起居
舍人，奉使契丹。辽主问：“党进何如人，如进之比有几？”
仲甫曰：“国家名将辈出，如进鹰犬材耳，何足道哉！”辽
主欲留之，仲甫曰：“信以成命，义不可留，有死而已。”辽
主竟不能屈。使还，以刑部郎中知成都府。既命，奏免
岁输铜钱，罢榷酤，政尚实简，蜀人安之。八年，加右谏
议大夫。时彭州盗贼连结为害，诏捕未获，仲甫诱令
自缚诣吏者凡百馀人，馀因散去。九年，入知开封府，
拜御史中丞。雍熙二年，拜给事中、参知政事。端拱中，
进户部侍郎。吕蒙正以长厚居相位，王沔任事，仲甫
从容其间而已。淳化二年，以足疾，罢为工部尚书，出
知陈州，代归。会蜀有寇，以仲甫素著恩信，将令舆疾
招抚，以疾未行，无何，以太子少保致仕。真宗即位，加
太子少傅。咸平三年，卒，年七十四，赠太子太保。子若
冲、若虚、若蒙、若济、若渝，皆能其官。孙有孚、有邻，俱中
进士。